Video: Bejaarde vrou voor huis gekaap‘n Skermskoot uit die video. Die video volg onderaan die berig. ŉ 37-jarige man is in hegtenis geneem kort nadat hy ŉ bejaarde vrou verlede week in die oprit na haar huis in Somerset-Wes in die Wes-Kaap gekaap het. Kapt. FC van Wyk, polisiewoordvoerder, het Donderdag by navraag aan Maroela Media gesê die 85-jarige slagoffer is op 29 April omstreeks 15:27 gewelddadig voor haar huis uit haar motor, ŉ wit Fiat Uno, geruk. Kringtelevisiebeeldmateriaal is van die voorval geneem en deur Crime Watch op sosiale media geplaas. ŉ Mens kan sien hoe die vrou ná die voorval op die grond lê, getraumatiseerd voorkom en sukkel om op te staan. ŉ Man kom kort daarna tot haar redding. Van Wyk het gesê die verdagte, Marvin George van Eersterivier, het met die vrou se motor in ŉ onbekende rigting in gevlug. “Die voertuig se inligting is versprei en twee speurders wat aan diens was het dit verlate in Macassar opgespoor,” het Van Wyk gesê. “Hulle het besluit om die motor dop te hou en hul vasberadenheid het vrugte gewerp toe die verdagte teruggekeer het en daarmee weggery het.” Die beamptes het die verdagte tot in die Parow-omgewing agtervolg, waar hy van die pad af getrek en in hegtenis geneem is. George het Maandag in die Somerset-Wes-landdroshof verskyn op ŉ aanklag van kaping. Die saak is tot 11 Mei uitgestel. Hy bly in aanhouding. https://youtu.be/dHq52RF5SWE